《送曹冕中书南还省亲三十四韵分得青字》
明代·倪谦

宣尼古大圣，训子重过庭。韦贤汉名相，传家惟一经。

顾兹燕翼谋，在昔有典刑。引之乃弗替，世德流馀馨。

昂昂千里驹，逸足追风霆。姿仪更清澈，俨若鸾鹄停。

严君领缙绅，雅德崇朝廷。延师务启迪，编简对疏萤。

奥理善研析，牛刀初发硎。藻思复敏赡，高屋方建瓴。

抡材向明时，染翰依槐厅。声誉蔼儒彦，有耳无不聆。

时望孤云飞，思亲恨无翎。暌违在南国，几易尧阶蓂。

封章彻当宁，诏许谐归宁。翩然戒行李，祖帐开离亭。

骊歌遏行云，酒倾双玉瓶。西风掠眉鬓，去去亦易醒。

况当秋欲深，瑶空霜露零。草木属摇落，华泽凋颜形。

独馀东篱菊，粲粲呈修莛。黄花正堪采，称觞介遐龄。

想当敞华宴，贺客联歌伶。矫首向中夜，光射弧南星。

綵衣舞蹁跹，绛蜡扬晶荧。大斗酌春醑，孰辨渭与泾。

为乐未渠央，至孝薄紫冥。南桥北山梓，并秀何青青。

圣皇御宸极，垂拱负扆屏。渴贤屡侧席，药笼需参苓。

东风扇微和，春意回林坰。鸟声碎花坞，草色迷烟汀。

此时宜北来，沧江称扬舲。忠孝贵兼尽，行看承宠灵。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。